ועדת הכספים, כנסת 16, פרוטוקול מספר 64, 2003-11-03 11:30

אברהם הירשזון: שלום לכם, אני מתכבד לפתוח את ישיבת הוועדה.

יצחק הרצוג: יש לנו מפגש של ראשי סיעות האופוזיציה בשעה 12:00, לכן לא איכפת לי שתקבע שעה שבה הנושא יעלה.

אברהם הירשזון: אם כך – ב-12:45 אני אעלה את הנושא.

אברהם-בייגה שוחט: אני הייתי מבקש שאם יתקיים הדיון בנושא של תקצוב מסע הפרסום של משרד האוצר, שאנה שניידר תעביר לוועדה את כללי המשחק שנקבעו אז, בשעתו, כאשר פניתי כשר אוצר, בשעתו, לוועדה הזו, בעניין שהוא לא פוליטי – עניין הרפורמה.

אברהם-בייגה שוחט: נקבעו אז כללים שהממשלה לא יכולה לפרסם אף מודעה מבלי שאנה שניידר מאשרת את תכנה, אם זה תוכן ראוי, תוכן שמסביר לאזרחים.

אברהם הירשזון: הכוונה היא לאנה שניידר באופן אישי?

אברהם-בייגה שוחט: הכוונה היא ליועץ או היועצת המשפטיים של ועדת הכספים.

אברהם-בייגה שוחט: אני, כשר אוצר, לא הייתי יכול לפרסם מודעה הסברתית לתושבים.

אברהם-בייגה שוחט: מדובר במודעה הסברתית, לא פוליטית או נגחנית, בלי שהיא תאשר את זה.

אברהם-בייגה שוחט: לכן אני מניח שכללי המשחק שאדוני תמך בהם, אז, בוועדה - - -

נסים דהן: לצורך התיקון – מי שהגיש את הבקשה היה אני, כסגן.

אברהם הירשזון: תודה רבה.

אברהם הירשזון: הבנתי.

אברהם הירשזון: היועצת המשפטית רשמה לפניה את הנושא.

אברהם הירשזון: אם זה יובא זה יהיה בשעה 11:45.

אברהם הירשזון: אנחנו נעבור לנושא הראשון שעל סדר היום – תקציב המועצה להסדר ההימורים בספורט.

אבשלום וילן: יש לי שאלה לסדר.

אבשלום וילן: לפני שנה, כאשר היה פה הדיון בתקציב המועצה, דיברנו שתקציב 2003 יונח בתחילת השנה, כדי לא לעמוד במצב כמו עכשיו – שבחודש נובמבר נאשר.

אבשלום וילן: כתוב פה הסבר שהשרים רבים ביניהם על דירקטורים, על מינוי חברי מרכז, וכן הלאה, וכך זה הגיע למצב שמביאים לנו את הדברים ב-1 לנובמבר, בניגוד להחלטה קודמת של ועדת הכספים שלא נאשר תקציב שיובא אלינו חודשים לפני סוף השנה.

אברהם הירשזון: אני מודה לך, אני מניח שיום טוב סמיה יתייחס לנושא הזה.

אברהם הירשזון: אני רק אומר לך שאני לא הייתי אז יושב ראש הוועדה ולכן מודה לך על כך שאתה מעיר את תשומת ליבי.

נסים דהן: יהיה דיון היום, או רק מצגת?

אברהם הירשזון: יהיה דיון.

יום טוב סמיה: שלום לכם.

יום טוב סמיה: נמצאים אתי מנכ"ל המועצה להסדר ההימורים בספורט, שאול שניידר, סמנכ"ל הכספים והיועץ המשפטי, אחת הדירקטוריות במועצה – אורנה, וגם שוקי, יושב ראש מנהל הספורט, שגם הוא דירקטור במועצה.

יום טוב סמיה: כדרך פלא, הסעיף הראשון שלי להתייחסות פה הוא הנושא שהתכוונתי להעלות כסעיף ראשון, בנושא שחבר הכנסת אבשלום וילן העלה.

יום טוב סמיה: מן הסתם זה לא נוח גם לי.

יום טוב סמיה: בסך הכל אני יכול לומר, כיושב ראש של רשות סטטוטורית, שלא נעים לפעול שנה שלמה מבלי שהתקציב חתום ומאושר, על ידי שני השרים הממונים, ועל ידי ועדת הכספים.

יום טוב סמיה: דיברנו על כך גם בשנה שעברה.

יום טוב סמיה: המועצה מחויבת לעשות דבר אחד פשוט – לעמוד בזמן הגשת התקציב, כדי לאשר אותו במליאת המועצה, עד ולא יאוחר מה- 30 באוקטובר, ולהציגו לשר הממונה הראשון עד לא יאוחר מה- 7 בנובמבר.

יום טוב סמיה: אנחנו, בשנה שעברה, הצגנו את התקציב ב- 5 בנובמבר, לשני השרים שהיו ממונים אז, ומאז, כידוע, התחלפו השרים, והתיקים עברו משר לשר וממשרד למשרד.

יום טוב סמיה: הפעלנו על זה, מבחינתנו, המון לחץ, ובכל דרך אפשרית.

יום טוב סמיה: לצערי הרב – זולת לומר שאני מצר על כך ומצטער על כך ומקווה שזה לא יחזור על עצמו, אני יכול לבשר לכם שתקציב המועצה ל- 2004 אושר ב- 30 באוקטובר, והוא יוגש עד סוף השבוע הזה לאישור שני השרים, בדיוק בזמן, מפורט ופרטני.

יום טוב סמיה: כל השאר זה עבודה שלכם כמחוקקים ושרים להמשיך ולטפל.

יום טוב סמיה: אני מנוע מלעשות את זה.

נסים דהן: יש לי שאלה – כשלא מאושר תקציב כמו הפעם, אתם עובדים לפי 1 חלקי 12?

יום טוב סמיה: כשלא מאושר תקציב אנחנו פועלים על פי 80% מהתקציב שהוגש, והוא אף פעם לא יכול להיות יותר גבוה מהשנה שעברה.

יום טוב סמיה: אנחנו פועלים על פי הכללים.

יצחק הרצוג: זה מאד חבל.

יום טוב סמיה: זה דומה ל- 1 חלקי 12.

נסים דהן: אם אפשר, אני רוצה לשאול מספר שאלות להבהרה.

נסים דהן: ראשית, על פי איזה קריטריונים מחולקות היתרות אחרי ניכוי כל ההוצאות?

נסים דהן: נשארות יתרות, ואז מחלקים אותם לכל אגודות הספורט – לפי איזה קריטריונים, אם יש כאלה קריטריונים, בכלל.

אבשלום וילן: בוועדה הקודמת שקיימה את הדיון, רוב חברי הוועדה דרשו לתגבר את ההקצבות לספורט בפריפריה, על בסיס ענפים ששם קיימים.

אבשלום וילן: נאמר אז שבתקציב 2003 יהיה לזה ביטוי.

אבשלום וילן: מה עשיתם עם דרישות חברי ועדת הכספים בדיון שנערך – כמדומני גם אז, בנובמבר, 2002, לפני שנה בדיוק.

אורית נוקד: אני ממש מצרה על כך שלא קיבלנו את החומר קודם, כך שאפשר היה לעיין ולשאול שאלות.

אורית נוקד: מבחינתי, בכל אופן, כמי שלא עסקה בנושא הזה קודם, זה חבל.

אורית נוקד: אני רואה כאן במכתב שאתה שלחת לשר האוצר ולשר החינוך שאתה מציין שהרכב המליאה שלכם הוא חסר.

אורית נוקד: לפחות 7 חברים ממיעוטים ונשים – חסר, דבר שהוא נכון כשלעצמו, וגם מבחינת הניהול התקין.

אורית נוקד: רציתי לשאול מה נעשה מאז.

אברהם-בייגה שוחט: מכיוון שאני לא מתמצא – מה זה ההסכם המיוחד עם ההתאחדות לכדורגל בהיקף של כ-52 מיליון שקל?

אברהם-בייגה שוחט: אני רואה שאחרי זה, גם בחלוקה אחרת, מופיעה עוד פעם ההתאחדות לכדורגל עם 15 מיליון שקל.

אברהם-בייגה שוחט: זה above it?

אבשלום וילן: אני רוצה להוסיף לשאלה – בכמה כל השילוט למשחקים מסתכם?

יום טוב סמיה: תודה על השאלות.

יום טוב סמיה: אנסה להשיב עליהן אחת לאחת, וגם לציין במספר מילים את התמונה הכוללת.

יום טוב סמיה: אני נמצא במועצה מזה שנתיים.

יום טוב סמיה: נכנסתי לפעילות במועצה, לשמחתי הרבה – לא הרבה אנשים אוהבים לשמוע את מה שאני אומר בתחום הזה, נדמה לי שאני המינוי הלא פוליטי הראשון במועצה מזה שנים רבות מאד.

יום טוב סמיה: זה אפשר לי לפעול באופן ישיר בספורט, עם המחויבות הנדרשת, ההיררכית כלפי השרים הממונים, כמובן.

יום טוב סמיה: אני בא ממערכת מאד היררכית.

יום טוב סמיה: בעצם היותי איש עסקים במקביל להתנדבותי כיושב ראש המועצה, אני שמתי לעצמי יעד לנהל את המועצה כעסק לכל דבר ועניין, קרי – לראות את הספורט כבעלי המניות שלי, להסתכל לבעלי המניות בעיניים בוקר וערב, כמו שעושה כל איש עסקים שרוצה לשרוד בעסק, ורוצה שהעסק שלו ישרוד.

יום טוב סמיה: במבט שני, בעיניים של בעלי המניות בספורט, היעד העיקרי שלי הוא להעלות כל שנה את הכסף הפנוי ממחזורי הפעילות של המועצה, שהוא, בעצם, הדיבידנד, כביכול, במונחים העסקיים, שמחולק לגופי הספורט.

יום טוב סמיה: בראיה הזו ביצענו מהפכים מאד משמעותיים במועצה בשנתיים האחרונות, ורק כדי לסבר את האוזניים – היקף החסכונות שלהם בתפעול השוטף של המועצה במשך שנתיים היגע לכמעט 100 מיליון שקלים.

יום טוב סמיה: 100 מיליון שקלים חיסכון בתפעול שוטף של המועצה במשך שנתיים, שרובו ככולו, על פי הקריטריונים שאומר עליהם מילה, הלך, כמובן, אל הספורט.

יום טוב סמיה: רק כדי לסבר את האזניים – תקציב 2002 היה מתוכנן ל- 777 מיליון שקלים או תוכנן להחלטה לפי סכום זה.

יום טוב סמיה: בשל השנה הקשה במשק, גם נושא ההימורים נפגע, והכנסות המועצה היו רק 657 מיליון שקלים, קרי – 120 מיליון שקל פחות מהתוכנית, זה כמעט 17-18% פחות מההכנסות.

יום טוב סמיה: מי שבקיא בניהול עסק יודע שברגע שההכנסות קטנות ב- 17% אתה מחלק לבעלי המניות יותר מאשר פחות 17%.

יום טוב סמיה: אנחנו עמדנו, במהלך 2002, ב-100% הקצבה לבעלי המניות שלנו, לספורט, קרי- נתנו לספורט כסף כאילו ההכנסות היו 777 מיליון שקלים.

יום טוב סמיה: זה בזכות תוכנית ההתייעלות, החיסכון והפעילות של כלל המועצה.

אברהם-בייגה שוחט: מידי שנה?

נסים דהן: כל שנה יש קריטריונים חדשים?

יום טוב סמיה: הוועדה אמורה להתכנס מידי שנה ולהכניס תיקונים, אם יש פניות של גופים חדשים.

יום טוב סמיה: היא לא כותבת בכל שנה קריטריונים מחדש, אלא היא אמורה להיות קשובה כל השנה, ובסמכותה לשנות סעיף כזה או אחר פעם בשנה.

יום טוב סמיה: היא לא חייבת.

יום טוב סמיה: עובדה, אנחנו עובדים כבר כמה שנים לפי החלטות של ועדה ציבורית שבראשה עמד עורך הדין כרמון.

יום טוב סמיה: מאז, פועל עורך הדין אופיר כץ בראשות ועדה נוספת שמקבלת פניות, במשך השנתיים האחרונות.

יום טוב סמיה: ההמלצות שלו טרם גובשו סופית.

יום טוב סמיה: אלה שגובשו לא עברו את מליאת המועצה.

יום טוב סמיה: בתוקף החוק - - -

אבשלום וילן: הוא נפגש פה עם חברי הכנסת בעקבות הדיון והגיש את ההמלצות.

אבשלום וילן: מדוע לא קיבלתם אותן?

יום טוב סמיה: היה על כך דיון במועצה.

יום טוב סמיה: במועצה יושבים דירקטורים שדנים ומצביעים על נושאים שונים.

יום טוב סמיה: זה לא עבר את מליאת המועצה.

יום טוב סמיה: גם שר האוצר דאז לא אישר את זה.

יום טוב סמיה: זה לא עבר את כל התהליך של אישור כל השרים ומליאת המועצה, ועד שזה לא עובר את האינסטנציות האלה המועצה אינה רשאית לפעול לפי ההמלצות של הוועדה הזו.

יום טוב סמיה: עד אז היא מחויבת לפעול על פי ההמלצות האחרונות של הוועדה הציבורית, לצורך ענייננו – ועדת כרמון.

יום טוב סמיה: כך, שהחלוקה נעשית על פי קריטריונים, ועל פי זה אנחנו נותנים.

חיים כץ: מה זה מתכונת אירופאית?

חיים כץ: לכמה צופים?

יום טוב סמיה: מינימום 20 אלף צופים.

חיים כץ: בסך הכל הגיעו 15 אלף בכל המשחקים - - -.

חיים כץ: חוץ מזה – גם האצטדיון של ריאל מדריד נמצא באמצע העיר, ו- - -.

יום טוב סמיה: זו שאלה של הביצה והתרנגולת.

יום טוב סמיה: למה לא באים לאצטדיון כשלא ניתן להיכנס אליו, כמו שהיה ב "בלומפילד", שהיום הוא מלא, ברוב המשחקים המרכזיים?

יום טוב סמיה: היום נכנסים לשם ונתקלים בשירותים ברמה מצוינת,, מגרש נאה.

יום טוב סמיה: היום כמות הצופים שם, בממוצע, היא יותר ממה שהיה שם בעבר.

יום טוב סמיה: לכן זו שאלה של הביצה והתרנגולת.

יום טוב סמיה: כשיהיו אצטדיונים טובים וההורים לא ידאגו לילדים שיגיעו לשם, מבחינת הביטחון והבטיחות, אז יבואו יותר צופים.

אברהם-בייגה שוחט: כמה מקומות יש באולם הכדורסל בירושלים?

יום טוב סמיה: הוא אמור להגיע ל- 15 אלף איש.

אברהם-בייגה שוחט: איפה זה, ליד בניני האומה?

יום טוב סמיה: לא.

יום טוב סמיה: זה בארנה, מזרחית לאצטדיון טדי.

יום טוב סמיה: שם זה עניין של איגום משאבים.

יום טוב סמיה: אגב, אחת הפעילויות החשובות שעשה משרד התרבות והספורט בשנים האחרונות זה איגום משאבים, מצד המועצה, מפעל הפיס, משרד השיכון, וכל המשרדים הקשורים בתחום הזה.

יום טוב סמיה: אנחנו משתדלים לראות מי נותן למי, ולראות שזה בסוף מגיע לכדי פרוייקט.

יום טוב סמיה: פרוייקט הארנה בירושלים לא היה עונה על הפניות, אם לא היה ברור שיש פה איגום משאבים, גם של מפעל הפיס וגם של הטוטו .

יום טוב סמיה: אנחנו לא חושבים שזה בשר וחלב שאי אפשר לערבב, חלילה.

יום טוב סמיה: פעם חשבו שלא ניתן לערבב ביניהם.

יום טוב סמיה: אנחנו לא חושבים שיש עם זה בעיה.

יום טוב סמיה: אם מול הספורט זה עומד בתקנים, ומול הפיס זה עומד מבחינת מה שהם צריכים לתת לרשות המקומית – אין עם זה בעיה.

חיים כץ: יש לכם יעדי סיום למגרשים?

יום טוב סמיה: יש תוכנית של 6 שנים למתקנים.

יום טוב סמיה: הקמת חלק מהמתקנים תימשך שנתיים.

יום טוב סמיה: כל אחד נמצא כרגע בסטטוס שונה.

יום טוב סמיה: באר שבע, למשל, כבר יצא במכרז, נתניה יצא כבר ב- -.

יום טוב סמיה: פתח תקווה עדיין בטיפול סטטוטורי.

יום טוב סמיה: בחיפה יש עכשיו בעיה עם המיקום של האצטדיון וזה בדיון.

יום טוב סמיה: אנחנו מעריכים שבמהלך 6 השנים האלה תהיינה כל התחלות הבניה של האצטדיונים, וגם אם הבניה תימשך מעבר ל- 6 שנים.

יום טוב סמיה: גם ב-8 שנים, מה שלא בנו במשך 30 שנה, טוב לסיים.

אבשלום וילן: מה עם הגליל?

יום טוב סמיה: זה קשור לפריפריה.

יום טוב סמיה: בנושא זה נגענו ראשית בתוכנית העשור.

יום טוב סמיה: עובדה – האצטדיון שמקבל הכי הרבה כסף זה באר שבע.

יום טוב סמיה: שמנו אצטדיון כדורסל בצח"ר, למרות התנגדות של כמה אנשים בגליל העליון, שרצו לעשות עם זה משהו אחר, ולפזר את הכסף לטלאים במקומות אחרים, ביישובים, במושבים ובקיבוצים.

יום טוב סמיה: טיפלנו באצטדיון קרית שמונה, ב- 2.5 מיליון שקל, כדי לשדרג אותו ולאפשר לקבוצת "הפועל" קרית שמונה לחדש את הפעילות הספורטיבית שלה.

יום טוב סמיה: במשך 3 השנים האחרונות המועצה טיפלה בפריפריה בשני פרוייקטים שמנהל הספורט ומשרד התרבות, המדע והספורט דאז, שהיום הוא במשרד החינוך – הוביל.

יום טוב סמיה: מדובר בפרוייקטים של הפריפריה שכללו 5 מיליון שקל לפרוייקט הדרום, ו- 5 מיליון שקל לפרוייקט יישובי קו העימות בצפון.

יום טוב סמיה: אם מסתכלים על כמות הכסף במתקנים, היום, והן ב- 3-5 שנים אחרונות, בחלוקה לפריפריה יש כאן לא רק איזון אלא גם דוגמה וסמל להרבה מאד גופים אחרים שמנפנפים בדגל של פריפריה, פיתוח הנגב וכן הלאה.

יום טוב סמיה: אנחנו יישמנו את זה הלכה למעשה.

יום טוב סמיה: עובדה – האצטדיון בבאר שבע קיבל 50 מיליון שקלים, ואצטדיון פתח תקווה מקבל רק 30 מיליון שקלים, למרות שהם פחות או יותר באותו גודל.

יום טוב סמיה: עידוד וטיפול לפריפריה נתנו את אותותיהם גם בזה.

חיים כץ: איך זה מתבטא בפיזור הליגה?

חיים כץ: יש לך משחק ביום ראשון, שהוא לא בטוטו, ומשחק ביום שני, שהוא לא בטוטו.

חיים כץ: כלומר, 2/3 מהליגה בכלל לא בטוטו.

יום טוב סמיה: יש שילוב פעולה מלא עם ההתאחדות לכדורגל, כולל פיזור המשחקים.

יום טוב סמיה: אנחנו היום מתנהלים גם בטוטו 16, גם ב- Winer, משחק הספורט היומי, ובמידה מסוימת זה שירות חשוב שיש גם משחק מרכזי ביום ראשון, וגם ביום שני, שאני מהמר עליו - - -

קריאות: - - -

יום טוב סמיה: זה בסך הכל, לגבי ההסכם הזה, שממולא באופן יציב וטוב על ידי ההתאחדות.

יום טוב סמיה: המסלול השני שדרכו מקבלת ההתאחדות לכדורגל כסף זה על פי אמות המידה שהזכרתי קודם, שנקבעות על ידי הוועדה הציבורית.

יום טוב סמיה: עיקר הכסף ההוא, של אמות המידה, הולך מנבחרות הנערים עד המבוגרים, וזה בעצם הכסף שיש להתאחדות מול הנבחרות, בעוד שהכסף של הסכם התפעול מול המועצה הוא כסף שהולך ישירות אל הקבוצות, בלי אפילו אחוז אחד שהולך להתאחדות, להבדיל מהמרכזים האנכרוניסטיים והמיושנים - - -

אברהם-בייגה שוחט: כל קבוצה בליגת העל מקבלת אותו הדבר?

יום טוב סמיה: כל קבוצה בליגת העל ובליגה הלאומית מקבלת אותו הדבר.

יום טוב סמיה: כל הכסף מהסכם ההתאחדות לכדורגל הולך, כמו שהוא, אל הקבוצות, באופן ישיר, לא נעצר בדרך.

יום טוב סמיה: זה היה חלק מההסכם מול ההתאחדות.

יום טוב סמיה: לשאלת חבר הכנסת וילן, בהקשר הזה – ההתאחדות לכדורגל מקבלת שקל נוסף עבור פרסום במשחקים.

יום טוב סמיה: זה חלק מההסכם עם ההתאחדות, וחובה שלהם לשים שלטים ושלטי פרסום במגרשים.

יום טוב סמיה: אני מודיע לך שכאשר אני רואה משחק בטלוויזיה ורואה שהשלט שלי לא במקום – במחצית השניה השלט חוזר למקומו, וגם ההתאחדות, אותו גוף, משלם קנס על כך שהשלט לא היה במקום המחצית הראשונה, כי זה חלק מההסכם.

יום טוב סמיה: אני לא נותן כסף סתם, אני נותן גם בשביל הפרסום הזה והשיווק.

יום טוב סמיה: נגמרו הסיפורים של תשלומי דמי חסות.

יום טוב סמיה: אין דמי חסות לסופי שבוע.

יום טוב סמיה: זה חלק מה- 100 מיליון שקל שחסכתי מההוצאות.

יום טוב סמיה: אני חוזר לשאלה שנשאלתי קודם – הרכב מליאת המועצה אכן חסר.

אורית נוקד: מה המקסימום, על פי חוק, ומה האחוז שחסר?

יום טוב סמיה: הרכב מליאת המועצה הוא 18, על פי חוק: 7 נציגי ספורט, 7 נציגים מהאוצר ו- 7 נציגים ממשרד התרבות והספורט, ו- 4 נציגי ציבור.

יום טוב סמיה: היום יש 6 נציגים מהספורט.

יום טוב סמיה: חסר אחד בשל פטירתו של דני קסטל, ז"ל, יושב ראש איגוד הכדורסל, אנחנו ממתינים למינוי נציג חדש.

יום טוב סמיה: יש היום 3 נציגים מטעם המדינה, במקום 7.

יום טוב סמיה: חסרים 4.

יום טוב סמיה: מתוך 4 נציגי ציבור יש היום רק 1.

יום טוב סמיה: לצערי הרב, המינוי של הדירקטורים, חברי המליאה, שחייב להיעשות בהסכמה בין שני השרים – ואני זועק על כך בכל ישיבה - - -

אברהם-בייגה שוחט: יש לכם קוורום חוקי לדיונים?

יום טוב סמיה: כן.

יום טוב סמיה: אני לא נותן להתחיל דיון ללא קוורום.

יום טוב סמיה: אני מזכיר לכם שהמליאה הזו נוהלה במשך 11 חודש על ידי שוקי דקל, שהיה ממלא מקום יושב ראש המועצה, והיא התנהלה בלי קוורום במשך 11 חודשים, כי לא היתה גם הסכמה על יושב ראש המועצה.

יום טוב סמיה: היא התנהלה בוועדותיה בדרך של פתרון שבר ולשמחתי זה לא קיים.

אברהם-בייגה שוחט: מה עשתה התוספת של ה- Winer לסך כל ההכנסות?

יום טוב סמיה: ה- Winer , הכניסה ל- on-line ולהימורים היומיים, היו אחד הצעדים החשובים שהמועצה נכנסה אליהם בשנים האחרונות.

יום טוב סמיה: זה היה צעד מאד מבורך וחשוב, כי ההכנסות מהטוטו – 16 היו בדעיכה.

יום טוב סמיה: ה- Winer בא לתת את חידוש ההכנסת, או לפחות שמירה על הקצב.

יום טוב סמיה: מאז אנחנו בעליה בקצב ההכנסות, למעט 2002, בה היתה נפילה.

אברהם-בייגה שוחט: כמה זה היה לפני ה- Winer?

יום טוב סמיה: היום, ה- Winer מהווה 55% מהכנסות המועצה.

אברהם-בייגה שוחט: כמה בסך הכל היה נפח השינוי?

יום טוב סמיה: הנפח היה 650, בערך, כאשר בסוף השנה הראשונה עמדנו על 700.

יום טוב סמיה: עמדנו על 657 בשנת הנפילה, ועכשיו אנחנו נעמוד בערך ב- 700 מיליון שקל הכנסות.

יום טוב סמיה: זאת אומרת שהעליה השנה מהירידה הקשה של שנה שעברה זה בזכות ה – Winer.

יום טוב סמיה: הוא מהווה היום 55% מההכנסות.

יום טוב סמיה: במדינות אחרות, כשה- Winer נכנס הוא עשה קניבליזציה עד כדי 90% מהמשחק המסורתי, הקיים.

יום טוב סמיה: פה הזמן לרמוז על הדבר הבא.

יום טוב סמיה: המועצה לא יכולה לשקוט על שמריה.

יום טוב סמיה: ה- Winer הוא הדבר של היום ומחר.

יום טוב סמיה: הדבר של מחרתיים הוא מירוצי הסוסים, ואנחנו שוקדים על הכנת התקנות והטיפול בהן, ונביא אותן כמה שיותר מהר למחוקק, ברגע שהשרים יסיימו את הליך החתימה.

יום טוב סמיה: העידוד הזה למקור הכנסה נוסף הוא בהחלט מהותי ומשמעותי.

אברהם הירשזון: תודה רבה.

אברהם הירשזון: האם יש דברים נוספים?

אבשלום וילן: אני רוצה לברך את יום טוב סמיה, על העובדה שרואים פה במספרים שהיה חיתוך אמיתי של 100 מיליון שקל בהוצאות בשנתיים, כולל הוצאות הפרסום.

אבשלום וילן: כל המסחרות נגמרו, הכל גלוי, ציבורי וראוי.

אבשלום וילן: הבעיה היא שבתחום ההמלצות והקריטריונים הגוף הוא מאד בעייתי.

אבשלום וילן: היתה ועדה של אופיר כץ.

אבשלום וילן: היא הופיע פה בשנה שעברה.

אבשלום וילן: שלחו את נציגות חברי הכנסת להיפגש עם חברי ועדת אופיר כץ.

אבשלום וילן: הצגנו להם את ההשגות הציבוריות שלנו.

אבשלום וילן: זה קצת מוזר שיש בכל אופן פורום של 11 אנשים.

אבשלום וילן: למען הגילוי הנאות – אני קראתי את ההמלצות, אבל אני לא מבין למה 11 בעלי מקצוע, נציגי ציבור, נציגי ספורט ומדינה, לא יכולים להחליט על קבלת הקריטריונים ולעבוד על פיהם.

אבשלום וילן: כל העיסוק הזה שם שזה חוזר לשרים – אני מודה שקטונתי מלשפוט מדוע, למשל הריקודים הסלוניים מקבלים 102 אלף שקל, ואיגוד הורדת הידיים רק 59 אלף שקל.

אבשלום וילן: בסדר, יש להם קריטריונים.

חיים כץ: הריקודים הסלוניים כוללים גם נכים?

אבשלום וילן: לא.

אבשלום וילן: הנכים זה בנפרד.

אבשלום וילן: אני רק מדגים את האבסורד.

אבשלום וילן: יש שם כל מיני דברים.

אבשלום וילן: יש ועדה מקצועית בלתי תלויה.

אבשלום וילן: בשנים שעברו באו מטעם הכדוריד והכדורעף וטענו שהם מקופחים לעומת אחרים.

אבשלום וילן: זה נכון שהכל חי מהכדורגל.

אבשלום וילן: אז גם בכדורגל עשו סדר, ועיני אינה צרה בהם.

אבשלום וילן: זה הבסיס.

אבשלום וילן: אבל הענפים הקטנים, שפזורים על פני הארץ כולה, באו בטענות.

אבשלום וילן: אז אמרו שוועדת אופיר כץ תקבע.

אבשלום וילן: בינתיים אני שומע שלמעלה משנה דוחים את ההמלצות.

אבשלום וילן: העסק הזה היה צריך להיפתר.

אבשלום וילן: צריך להוציא את הפוליטיקאים.

אבשלום וילן: יש ועדה, ועל פי קריטריון שמורכב מנציגי המשרדים, נציגי הספורט ונציגי ציבור צריך לקבל את ההחלטות.

אבשלום וילן: היה צריך לסיים את זה - - -

אורית נוקד: אבל חסרים שם נציגים, לפי הקריטריונים.

אבשלום וילן: אבל בדיוק מאותה סיבה יום טוב סמיה לא מונה במשך 10 חודשים, עד שמישהו הואיל לחתום.

אבשלום וילן: הוא לא היה פוליטי, הוא היה מינוי ענייני.

אבשלום וילן: ועכשיו הבאנו את התקציב בחודש נובמבר, כי השרים הענייניים לא הסתדרו ביניהם על החתימות.

אבשלום וילן: זה מזכיר לי את שנות ה- 50.

אבשלום וילן: עברו כבר יותר מ- 50 שנה.

אבשלום וילן: המקום היחידי שהשרים המכובדים עובדים בשיטת ה- 50-50 זה פה.

אבשלום וילן: אני פונה אליך כיו"ר ועדה – תגמור את זה.

אבשלום וילן: תדרוש מהשרים שאם במהלך חודש ינואר לא יגיע התקציב, אתה תעשה לזה stop.

אבשלום וילן: מדובר על שני שרים מאד מכובדים שנמצאים פה, בוועדה, בכל חודש.

אבשלום וילן: זה בדרך כלל שרת החינוך והספורט ושר האוצר.

אבשלום וילן: לא משנה מי בתפקיד הזה, הם תמיד נהנים לעשות פה את זה כמין קרדום לחפור בו.

אבשלום וילן: אני חושב שוועדת הכספים צריכה לעשות סוף ל- 50-50 המטופש הזה.

שוקי דקל: אני ראש מנהל הספורט.

שוקי דקל: המשמעות של אי אישור תקציב לספורט – כמו שאתם יודעים, אנחנו עובדים לפי 1 חלקי 12 – היא פגיעה בחלק גדול מהענפים, מכיוון שהספורט הוא דינמי, הוא משתנה, והם לא מקבלים את התקצוב שמגיע להם.

שוקי דקל: ענף השחייה, שיש לו ייצוג גם אולימפי, וגם בעולם, עם הישגים מצוינים – ביטל שתי תחרויות בחו"ל, כי אין לו את התקציב.

שוקי דקל: זאת אומרת, אי אישור התקציב במועד פוגע בספורט.

קריאה: מה זה הישגים מצוינים?

שוקי דקל: יש הישגים באליפות אירופה, גם בנוער וגם בבוגרים, יש מדלית כסף – אי אפשר לבטל את זה.

אורית נוקד: אני רוצה להציע הצעה, אך לפני זה אני רוצה לשאול שאלה, מתוך סקרנות – ראיתי שבאמת איגוד השחמט נחשב לאיגוד שמקבל כספים.

אורית נוקד: אני ברכת על זה.

אורית נוקד: רציתי לשאול: מה עם איגוד הברידג'?

אורית נוקד: אם מדברים על ספורט, מה ההבדל?

אורית נוקד: לאור הדברים שנשמעו אני רוצה להציע שנפנה לשרת החינוך ולשר האוצר ונבקש מהם שני דברים: האחד, אם הם לא השלימו את החסר בהרכב המועצה, שישלימו.

אורית נוקד: הדבר השני – ברוח הדברים שאמר חבר הכנסת אבשלום וילן, שיישבו ויאמצו את ההחלטות של הוועדה הזו.

יום טוב סמיה: עלתה פה בין השורות השאלה מדוע המועצה בהרכבה המכובד לא אישרה את המלצות ועדת כץ, וכן הלאה.

יום טוב סמיה: המועצה, כגוף סטטוטורי מחויב לעשות דיון ולהחליט באופן דמוקרטי את ההחלטות שלו.

יום טוב סמיה: נדמה לי שאף אחד לא יכול להתערב בהחלטות המועצה.

יום טוב סמיה: זה, כדי להעמיד דברים על דיוקם.

יום טוב סמיה: כשההרכב לא מאוזן, והספורט מציע לשמור על 7 דירקטורים כל הזמן, בתוך המועצה, ואין 11 נציגי מדינה וציבור, שהם משקל הנגד – התוצאה כתובה על הקיר.

יום טוב סמיה: יותר מזה לא אפרט.

יום טוב סמיה: לגבי נושא השחמט והברידג'- אני ממלא פי מים.

אורית נוקד: מי מגדיר?

יום טוב סמיה: בסופו של דבר יש הגדרות של מה הוא ספורט.

יום טוב סמיה: יש מנהל ספורט וועדות מקצועיות שעוסקות בזה.

יום טוב סמיה: יש, לצערי הרב, דברים מההיסטוריה שנקבעו לגבי מה ספורט ומה לא.

יום טוב סמיה: בסופו של דבר, רשימת התחומים שמופיעים באותה ועדה ציבורית שאמרתי קודם – היא הקובעת.

אברהם הירשזון: אני מודה לכם על הדיון.

אברהם הירשזון: אני מציע שני דברים.

אברהם הירשזון: אלף, אני וראה שיש התעניינות של חברי כנסת בנושא, ואני שמח על כך.

אברהם הירשזון: אני לא רוצה שנגיע לשנה הבאה ואז יישאלו שאלות מדוע במשך השנה לא עשיתם דברים כאלה ואחרים.

אברהם הירשזון: לכן אני אמליץ על איזשהו צוות של 3-4 חברים מקרב ועדת הכספים, שיעמדו אתכם בקשר במשך השנה, למספר מפגשים.

אברהם הירשזון: זה ייתן אינטימיות יותר בעבודה בין ועדת הכספים לבין המועצה להסדר הימורים בספורט.

אברהם הירשזון: אני מבקש להעמיד להצבעה את תקציב המועצה להסדר הימורים בספורט לשנת 2003.

אברהם הירשזון: מי בעד?

אברהם הירשזון: מי נגד?

אברהם הירשזון: תודה, אושר.

אברהם הירשזון: אנחנו עוברים לנושא הבא בסדר היום – תקנות הזרעים (צמחים ואורגניזמים מהונדסים), התשס"ג-2003.

מרים פרוינד: כל הנושא של הנדסה גנטית זקוק היה להסדרה גם בארץ, כמו שהוא מוסדר בכל העולם.

מרים פרוינד: מה שנעשה פה, בתקנות האלה, זה ההסדרה.

מרים פרוינד: זה השלב הראשון של ייצור מוצרים מהנדסה גנטית, בתוקף היותו של משרד החקלאות ממונה על ייצור זרעים וחומר ריבוי.

מרים פרוינד: אנחנו מסדירים את הקטע הזה של שימוש בהנדסה גנטית במוצרים האלה, הן לגבי פיקוח על הניסויים שנערכים, והן לגבי הרישום שלהם כמוצרים סופיים.

מרים פרוינד: התקנות האלה מפרטות את השלבים שיש לעבור על מנת לקבל הסכמה לעריכת הניסויים ולרישום החומר.

מרים פרוינד: אנחנו מבקשים לאשר לנו את האגרות שנמצאות בתוך התקנות, על מנת לאפשר לנו לבצע.

אברהם הירשזון: תודה.

אברהם הירשזון: האם יש שאלות?

אברהם הירשזון: – אין.

אברהם הירשזון: אני מבין שהיה גם דיון בנושא הזה בוועדת הכלכלה, ואנחנו רק נדרשים לאשר את האגרות.

אברהם הירשזון: מי בעד האישור?

אברהם הירשזון: מי נגד?

אברהם הירשזון: תודה, אושר פה אחד.

בשעה 12: שינויים בתקציב לשנת 2003

אברהם הירשזון: נעבור לנושא הבא שעל הסדר היום.

אברהם הירשזון: פניה תקציבית 509 508 - שינויים בין סעיפים לשנת 2003.

יולי מרוז: אקריא את דברי ההסבר של הפניה.

יולי מרוז: ממשלת ישראל נמצאת בעיצומו של תהליך כלכלי רחב הכולל רפורמות ושינויים מבניים משמעותיים.

יולי מרוז: מדובר בתהליכים

קריאות: - -

אברהם הירשזון: אני מבקש לכבד את נציגת האוצר ולתת לה לדבר.

יולי מרוז: מדובר בתהליך כלכלי רחב הכולל רפורמות ושינויים מבניים משמעותיים.

יולי מרוז: מדובר במהלכים חסרי תקדים, ויש צורך להסביר אותם לציבור.

יולי מרוז: לצורך מימון פעילות ההסברה כאמור לעיל, מועברים 2.5 מיליון ₪ מסעיף 13 – הוצאות שונות, שזה סעיף בתקציב המדינה, שקיימות בו כמה תקנות רזרביות שמהן, בעצם, נלקח הכסף, מתקציב משרד האוצר, על מנת לממן את הפעילות ההסברתית.

יולי מרוז: חשוב להתייחס לדגש שכל התהליכים של השינויים המבניים שהוזכרו כאן, באים על רקע השביתה שעליה הכריזה ההסתדרות, ועל רקע מסע ההסברה, או יותר נכון – מסע הדיסאינפורמציה שמתרחש בימים האחרונים מצד ההסתדרות – משרד האוצר הגיע למסקנה שחשוב לצאת ולתת לציבור את ההסברה הנחוצה, ההסברה הנדרשת לכל הנושאים שכלולים בתוכנית הכלכלית האחרונה, לגבי כל השינויים המבניים.

יולי מרוז: הוחלט לצאת למסע הסברה לציבור, כאמור, על מנת להסביר את כל השינויים המתוכננים.

אברהם הירשזון: הועלו שאלות בישיבה הקודמת, והייעוץ המשפטי התבקש לתת תשובות.

שגית אפיק: בעבר קבעה ועדת הכספים קריטריונים שונים לגבי צנזור או מעבר על מודעות פרסומת מטעם משרד האוצר.

שגית אפיק: כך נעשה ברפורמה של מס ההכנסה.

שגית אפיק: אני אקריא את הכללים שנקבעו.

שגית אפיק: מדובר בכללים מאד פשוטים.

שגית אפיק: אם אכן תקבלו את הכללים האלה, או תרצו לשנות או להוסיף עליהם, ולהנחות את הלשכה המשפטית לעבור גם הפעם על מודעות הפרסומת ועל תשדירי הטלוויזיה – נעשה את זה, בהתאם למה שתקבעו.

שגית אפיק: אני אקריא את הכללים שנקבעו בזמנו.

שגית אפיק: היועצת המשפטית לוועדה אכן עברה על כל המודעות שהתפרסמו בעיתונות הכתובה ובטלוויזיה.

שגית אפיק: הכללים הם: "לא תהיה שום תעמולה, לא עמדה ערכית האם מדובר בדבר שהוא טוב לאנשים או רע לאנשים, לא תהיינה דמויות פוליטיות שתשחקנה במגרש, אלא רק אנשי מקצוע".

שגית אפיק: שלישית- "להדגיש שמדובר בהצעות חוק, שעדיין לא עברו שלב של חקיקה" .

אברהם-בייגה שוחט: אבל הטכניקה לא ברורה.

אברהם הירשזון: צריך לעשות שני דברים – או שאנחנו מאמצים את הכללים, ואז צריך לראות כל דבר, כפי שנקבע בכללים.

אברהם הירשזון: ועדת הכספים יכולה גם לקבל כללים אחרים.

אברהם הירשזון: לא אמרנו שהיא תקבל, אבל היא רשאית.

אברהם הירשזון: עדיין לא קיימנו דיון בנושא הזה.

אברהם הירשזון: אנחנו ניגשים לדיון ונראה מה יילד יום.

אלי אפללו: אני קראתי בעיתונות שבעצם פורסם מכרז לגבי יועץ אסטרטגי, שהמכרז הזה נעשה בחיפזון רב, שהוא הובא רק לחלק מהמשרדים, לא לכל המשרדים, ואני חושב שמכרז כזה היה צריך להיות מפורסם לכל המשרדים.

אלי אפללו: מכרז, כפי שאני יודע, צריך לתת זכות שווה לכל אחד.

אלי אפללו: אני רוצה לדעת מהיועצת המשפטית מדוע זה לא נעשה.

אברהם-בייגה שוחט: אחרי שראינו את המודעות טרם החלטת ועדת הכספים, מאד לא נראה לי העניין.

אברהם-בייגה שוחט: העובדה שהמודעות כבר מופיעות את העיתונים, והעובדה שלשר האוצר יש פריים טיים מתי שהוא רוצה – אתמול באמצע החדשות הוא נכנס לשידור והסביר את כל מה שהוא רצה, ואמר שכל השביתה הזו היא בגלל יגואר, לא בגלל אנשים שלוקחים להם 2% מהפנסיה.

אברהם-בייגה שוחט: שר האוצר שכח שזו הבעיה – מיליון וחצי אנשים שעלולים להיפגע בהיקפים גדולים מאד.

אברהם-בייגה שוחט: הפנסיה הממוצעת של "מבטחים" היא בממוצע 3,500 שקל.

אברהם-בייגה שוחט: אם פוגעים שם ב- 30%, ב- 1000 שקל זה דבר בעל משמעות.

אברהם-בייגה שוחט: אני לא נגד שינויים בקרנות הפנסיה.

אברהם-בייגה שוחט: גם אמרתי פה, בוועדה, שצריך להוציא את הניהול של הקרנות הוותיקות מההסתדרות, אבל גם עלו וטיפסו על קרנות הפנסיה החדשות, שהממשלה, רק לפני 8 שנים קבעה הסדר לגביהם, והן לא נושאות גירעון.

אברהם-בייגה שוחט: גם שם מרסקים את כל המערכת הפנסיונית.

יצחק הרצוג: יש פה שערורייה שפוגעת קודם כל בכבוד הוועדה.

יצחק הרצוג: ביום חמישי הגישו לך את הבקשה הזו.

יצחק הרצוג: נקבע דיון ליום שני.

יצחק הרצוג: ביום שישי כבר הופיעו המודעות.

יצחק הרצוג: המודעות עולות 600 אלף שקל ביממה.

יצחק הרצוג: יש לי פה את התעריפים.

יצחק הרצוג: זה סכום שאפשר היה להוציא אותו לדברים הרבה יותר חשובים.

יצחק הרצוג: יתרה מזו, כבר אמרו כאן – הפרוצדורה מאד עקומה.

יצחק הרצוג: מכשירי פקס בתל אביב הוציאו בקשה למכרז תוך 3 שעות, עם פרזנטציות תוך 3 שעות ליחסי ציבור, בכלל, ולא רק למודעות.

יצחק הרצוג: לכן אני מבקש שהוועדה תדחה את בקשת האוצר על הסף.

אבשלום וילן: עושים פה פרסה מהוועדה.

אבשלום וילן: מתקיים דיון, ובמשך 3 ימים רצות מודעות בעיתונים.

אבשלום וילן: אני מציע הצעה אחת, בלבד: אני מציע לוועדה, ולחברי הכנסת של הליכוד ו "שינוי" להתחיל לגלות אומץ לב ציבורי.

אבשלום וילן: אני חושב שצריך להחזיר את זה לאוצר, ולחייב את שר האוצר בתשלום סמלי של 100 שקל לחודש ממשכורתו, כדי שילמד מנהל תקין, שמכרז הוא מכרז, ושרק לאחר שהוועדה מאשרת, רק אז יוצאים.

אבשלום וילן: עד שלא תהיה פה אחריות אישית ימשיכו לעשות בכספי המדינה צחוק.

אורית נוקד: אני רוצה להצטרף לדברים שנאמרו על ידי חבריי.

אורית נוקד: לא יעלה על הדעת שתפורסמנה מודעות בעיתון מבלי שהתקבל אישור בוועדה.

אורית נוקד: יש כאן זלזול בוועדת הכספים.

אורית נוקד: דבר שלישי – אמרה כאן נציגת האוצר שמדובר במהלכים חסרי תקדים, שינויים מבניים שיש להם משמעויות רבות.

אורית נוקד: אני מסכימה אתה, ולכן אני חושבת שחוק ההסדרים הוא לא המקום לדון בהם.

אורית נוקד: מכאן נובעת מסקנה נוספת – הבקשה מתייתרת.

אורית נוקד: ניתן להעלות בקשה כזו בתקציב הבא.

חיים אורון: אני לא רוצה לעסוק בצדדים הפורמליים, שכבר דיברו עליהם פה.

חיים אורון: אני רוצה לדבר על העניין המהותי.

חיים אורון: היועצת המשפטית של הוועדה אמרה שהמודעות האלה צריכות להיות חפות מעמדה ערכית.

חיים אורון: זה מה שהוחלט, בזמנו.

שגית אפיק: זה מה שהוחלט בזמנו לגבי הרפורמה במס.

חיים אורון: המודעות הללו הן תעמולה זולה, פשוטה, בדרגה הכי נמוכה.

חיים אורון: למשל – מה היא הכותרת "אסור לעצור את הרפורמה"?

חיים אורון: לא אומרים איזו רפורמה, לא אומרים מה היא.

חיים אורון: הסיסמה היא: עושים רפורמה.

חיים אורון: יש עוד דוגמאות ממודעות מהבוקר: "כך הורסים את הכלכלה ואת הפרנסה.

חיים אורון: הכתובת היא ההסתדרות".

חיים אורון: מה זה?

חיים אורון: זה לא תעמולה מהסוג הכי נחות?

חיים אורון: תגידו שאתם רוצים לחלק 5,000 שקל לכל אדם בשיטה כזו או אחרת.

חיים אורון: זה הראש של ביבי.

חיים אורון: ככה הוא עובד.

חיים אורון: לכן הוא מדבר על היגואר ולא על כל הדברים האחרים.

חיים אורון: אתם, פה, בחוק ההסדרים שכנראה נקבל אותו מחר, בהמון סעיפים כתוב: "לנוכח ההאטה המחריפה בפעילות הכלכלית – צריך להפחית".

חיים אורון: למשל – 3 מיליון שקל של ילדים בסיכון, מ-15 מיליון שקלים ל- 12 מיליון שקלים.

חיים אורון: אל תפחיתו, קחו את ה- 2.5 מיליון שקלים, תפסיקו לעשות תעמולה מהסוג הנחות ביותר, שכבר לא מקובלת במדינות מתוקנות.

חיים אורון: אתם רוצים לפרסם רפורמות?

חיים אורון: – תפרסמו לפי הכללים שמופיעים פה.

חיים אורון: כמובן שאת היא לא הכתובת, אבל ביבי בכלל לא בא לפה.

חיים אורון: הוא הולך לפריים טיים.

חיים אורון: הוא צריך כסף לתקשורת?

חיים אורון: הוא רוצה לעשות מסע תעמולה אישי.

חיים אורון: הוא משתמש בכספי ציבור למטרת תעמולה אישית, ואסור שאנחנו ניתן לו את זה.

חיים כץ: לשמחתי אני שייך למפלגת השלטון.

חיים כץ: לשמחתי יש לנו שר אוצר בעל כושר ויכולת ביטוי.

חיים כץ: הוא יכול להגיע לתקשורת מתי שהוא רוצה.

חיים כץ: במקביל לדיונים שנערכים פה, עכשיו, נערך דיון על דו"ח העוני, שמציג אותו שר העבודה והרווחה.

חיים כץ: האם לא ראוי לתת את ה- 2.5 מיליון לבית תמחוי, שייתן אוכל למסכנים?

חיים כץ: האם לא ראוי לקחת, במקום ה-2.5 מיליון שקל לדבר שכבר נעשה, ופגע בהרבה אנשים?

חיים כץ: לא להמשיך לפגוע.

חיים כץ: מספיק.

חיים כץ: אנחנו מפלגה של העם, וזכינו ב-33%.

חיים כץ: אנחנו לא צריכים את זה.

חיים כץ: ראיתי את שר האוצר ב- 20:30 בערב, בלי 2.5 מיליון, בלי שום דבר.

חיים כץ: לא צריכים לספר במודעות האלה דברים שהם לא אמת.

חיים כץ: אנחנו, פה בוועדה הולכים לממן דברם שאין להם יסוד, אין להם שחר בכלל.

חיים כץ: בשביל זה אנחנו צריכים את הכסף, בשביל לספר סיפורים?

חיים כץ: בשביל לפגוע באנשים שחסכו על הזמן.

חיים כץ: לא זו הדרך, ואני חושב שהוועדה צריכה לדחות על הסף את הבקשה לגבי ה- 2.5 מיליון שקל.

ניסן סלומינסקי: אני מניח שלכל משרד ממשלתי יש גם תקציב פרסום.

ניסן סלומינסקי: יכול להיות שהפרסומים, עד עכשיו, נעשים מהתקציב המאושר של המשרד.

ניסן סלומינסקי: אני לא יודע, ואני חושב שכדאי לבדוק את זה.

ניסן סלומינסקי: אם זה לא כך, אז ודאי שזה לא בסדר, אבל בדרך כלל, כשיש ספק – אני חושב שמחובתנו שלנו היא תמיד לראות את הדברים לכף זכות.

ניסן סלומינסקי: יכול להיות שמה שנעשה עד עכשיו הוא מתקציב מאושר של האוצר, ושמכאן ולהבא מה שייעשה זה מהתקציב שהוועדה תאשר, אם היא תאשר.

ניסן סלומינסקי: הטענה השניה, שב- 2.5 מיליון האלה אפשר היה לעשות דברים אחרים, היא ממש דמגוגיה.

ניסן סלומינסקי: האם שאלתם את עמיר פרץ, מייצג הפועלים, האם כל התעמולה שהוא עשה, לאורך שנה שלמה - - -

יצחק הרצוג: אלה כוחות המשחק - -

קריאות: - - -

ניסן סלומינסקי: כרגע אנחנו מדברים על המישור הערכי, לא החוקי.

ניסן סלומינסקי: הטענה הזו, שאת ה- 2.5 מיליון שקלים אפשר היה לתת לאלה שאין להם מה לאכול.

ניסן סלומינסקי: זו שאלה שאפשר גם להפנות לעמיר פרץ, כמי שאחראי על העובדים.

ניסן סלומינסקי: יש לך אנשים שאתה טוען שאין להם עבודה, שהם מסכנים?

ניסן סלומינסקי: איך אתה מבזבז כל כך הרבה כסף על עיתונות ותעמולה במקום לתת להם?

ניסן סלומינסקי: לא שמעתי אתכם מפנים את אותה שאלה אל עמיר פרץ.

ניסן סלומינסקי: אז אל תהיו דמגוגים ותשאלו את זה רק כשנוח לכם, כאשר אתם לא שואלים את זה את הצד השני.

ניסן סלומינסקי: לגבי הכושר הרטורי- נכון, לביבי יש יכולת אדירה לדבר.

ניסן סלומינסקי: גם לעמיר פרץ יש, ושניהם קיבלו את אותו זמן שידור.

חיים כץ: - - -

ניסן סלומינסקי: כמו שלעמיר פרץ יש את כל המיקרופונים, והוא יודע לדבר - -

חיים אורון: הוא קיבל כסף מהמדינה?

חיים אורון: הוא קיבל כסף מההסתדרות.

אברהם הירשזון: אם כבר אתה שואל – הוא קיבל.

ניסן סלומינסקי: ועוד איך הוא קיבל, ועוד יקבל.

ניסן סלומינסקי: כמו שיש לו כושר רטורי אדיר, ובכל אופן הוא מפרסם מודעות קשות בלי סוף, ולדעתי חצים – הסתה, כך גם הצד השני, אותו הדבר.

ניסן סלומינסקי: למה פה זה ברור לכם ופה זה לא ברור?

אורית נוקד: פה אנחנו מתבקשים לאשר את זה, זה ההבדל.

ניסן סלומינסקי: ועכשיו לחלק העקרוני של העניין – יש כאן מסע פרוע של גוף שמנסה להתנגד.

ניסן סלומינסקי: לא רק זה, יש הרי גם חוקים במדינה, והוא הולך כאן נגד חוקים של המדינה.

ניסן סלומינסקי: הוא דורש לשנות את החוק, להחזיר את המצב אחורה.

אברהם-בייגה שוחט: נו, אז מה? - - - רק אתה והחברים שלך, על כל גבעה.

אברהם-בייגה שוחט: פתאום הוא דואג לחוק.

אברהם-בייגה שוחט: כל יומיים מקימים מאחז בלתי חוקי.

ניסן סלומינסקי: מתנהל כאן מסע תעמולה פרוע על החובה לשכנע את הציבור הרחב בדברים שלה

ניסן סלומינסקי: ערכתי חלק מהם הוא הטעיה אם לא שקר.

ניסן סלומינסקי: אני יודע מאתנו, כמה זמן לוקח לנו, כאשר אנחנו שומעים את הדברים, להחליט.

ניסן סלומינסקי: יש כאן ציבור שנחשף לצד אחד, באופן פרוע.

ניסן סלומינסקי: מאחר והציבור במדינת ישראל זכאי, בשל זכותו הדמוקרטי והשקיפות – לדעת על מה מדובר, אם לא נאשר את זה יישמע רק צד אחד, והציבור יוטעה במכוון.

ניסן סלומינסקי: לכן, לפחות כדי לשמור על שווי משקל, כדי שתהיה שקיפות נכונה, צריך לאפשר לציבור לשמוע את הצד השני, ואז כל אחד יוכל להחליט כפי שהוא יחליט.

נסים דהן: עושים כאן עוול לנושא לבקשה קודמת, שבגינה נקבעו הכללים האלה.

נסים דהן: אין שום קשר בין שתי הבקשות שבגינן נקבעו הכללים לבקשה שמונחת לפנינו.

נסים דהן: בבקשה ההיא היתה רפורמה שנועדה, בראש ובראשונה, להחזיר כסף לאזרח, להשאיר יותר כסף – תלוי בהשקעה שהוא יעשה עד זמן מסוים.

נסים דהן: הדבר היה מוגבל בזמן – עד זמן מסוים, אם הוא היה משקיע בתוכנית חסכון הוא היה מקבל 100% פטור, ומתקופה מסוימת הוא היה צריך לשלם מס.

נסים דהן: היה חשוב להודיע לאזרחים על הזכויות שעומדות בפניהם.

נסים דהן: הם היו צריכים להחליט לגבי השקעות.

נסים דהן: היה חשוב לאוצר ליידע את האזרחים על זכויותיהם, בעקבות הרפורמה שהלכה והתגבשה.

נסים דהן: פה לא מדברים על כספים שמגיעים לאזרח, או על מצב שהוא צריך לדעת במה ואיך להשקיע.

נסים דהן: מדבירם פה על רפורמה מבנית, שאין לה שום קשר לאזרח, בתקופה הקרובה.

נסים דהן: זו פרסומת זולה.

נסים דהן: פה צריכים להיות כללים הרבה יותר נוקשים.

נסים דהן: אין כאן שום קשר ליידוע הציבור.

נסים דהן: אני אומר שלא צריך לעשות קשר בין רפורמה אמיתית, שהיתה לה השלכה על האזרח, לבין רפורמה שאין לה קשר עם האזרח בתקופה הקרובה.

נסים דהן: כל כולה נועדה כדי להביא תפיסת עולם ערכית ולהאדיר את שמו של מי שיושב ליד ההגה.

נסים דהן: מעבר לכל הדברים שנאמרו כאן, אני חושב שאת הפניה הזו צריך לדחות מכל וכל, היום יש לממשלה מספיק כלים כדי להופיע בפני הציבור ולהביע את עמדתה ולהסביר את התפיסה הערכית שלה.

נסים דהן: אותה מעניינות כמה התנחלויות, 2-3 מוסדות, וזה הכל.

אהוד רצאבי: אני לא אתייחס לעניין תקינות המכרז.

אהוד רצאבי: אני מודיע לך, אדוני היושב ראש, שאצביע בעד הבקשה, ואבקש לאשר אותה, למרות שלדעתי מדובר בבזבוז של כסף.

אהוד רצאבי: עמיר פרץ כבר ממילא עושה בשבילנו את העבודה, כי הוא מקים עליו את כל 6,7 מיליון התושבים שיש לנו כאן.

אהוד רצאבי: הזכרתם את ה- 3 מיליון לילדים בסיכון.

אהוד רצאבי: כמה עולה לנו יום שביתה אחד?

אהוד רצאבי: אנחנו צריכים לצאת נגד ההשבתה הזו.

אהוד רצאבי: הציבור, אולי, לא מודע לנזקים שכל יום שביתה כזה יגרום לכך שכל אותם אנשים שאנחנו רוצים להגן עליהם, לכאורה, ייזרקו בסופו של דבר לרחוב.

אהוד רצאבי: לכן, 2.5 מיליון שקל, שהוא סכום כסף לא פעוט – בקונטקסט הזה הוא כסף קטן ולו רק כדי להציל את המשק מהאסון שיכול לקרות, אם השביתה הזו תימשך.

איוב קרא: אני רוצה לומר פה שאני מתנגד לאישור ה- 2.5 מיליון שקל, כי אני רוצה לאשר הרבה יותר.

איוב קרא: אני עברתי בחודשים האחרונים את הסכנה שכרוכה בלהיות חבר ועדת כספים שקשור לתוכנית הכלכלית.

איוב קרא: ישבו לי מאות אנשים מול הבית, מכוניות חסמו לי את הבית, וניסו לפגוע בי.

איוב קרא: כל זה בגלל שהם לא מודעים לרפורמה הזו, שמוביל שר האוצר.

איוב קרא: אני לא מוכן לקבל את זה שפועל בנמל יקבל 80 אלף שקל.

יצחק הרצוג: זה מינוי שלכם.

איוב קרא: אף אחד לא יודע להסביר איך זה קרה.

קריאות: - -

קריאה: עזוב את היגואר.

איוב קרא: אני לא חשוד בכך שאני איש של מחנות.

איוב קרא: אני מחפש את טובת הציבור.

איוב קרא: הציבור לא מבין את המאבק הזה.

איוב קרא: אני לא מוכן להיות שותף למהלך שהציבור לא מבין אותו.

איוב קרא: אני רוצה שהציבור יבין שמחפשים את טובתו, ושמה שעומד לנגד עינינו זו טובתו.

איוב קרא: התקשורת מביאה את מה שהיא חושבת שצריך להציג לציבור.

איוב קרא: אנחנו צריכים להביא את כל הקונספציה, כדי שהם ירגישו שאנחנו הולכים לטובתם.

איוב קרא: זה לא רק ש- 5,000 שקל יגיעו לכל משפחה, אלא אולי אפילו הרבה יותר מזה.

איוב קרא: מה זה המונופולים האלה?

איוב קרא: מספיק עם זה.

קריאות: - - -

אברהם-בייגה שוחט: צריך להזכיר לך מי בשלטון.

אברהם-בייגה שוחט: לא שמעת על זה?

קריאות: - - -

איוב קרא: אני חייב לחזור על זה.

איוב קרא: כשהקימו את מדינת ישראל הכינו חליפה כזו, עם הרבה מנעולים, כשהיא תקרוס רק מפלגת העבודה תהיה בשלטון.

איוב קרא: אנחנו רוצים שהעם ינהל את המדינה ולא המפלגות, וזה מה שיקרה ברפורמה.

קריאות: - - -

אברהם הירשזון: אני רוצה לומר לכם, חברי האופוזיציה בוועדת הכספים.

אברהם הירשזון: עם כל הכבוד שאני רוחש לכם, יש פה תופעה מאד משונה – אתם לא נותנים לחברי הקואליציה לדבר.

אברהם הירשזון: יש את הנושא של הצבעות – תצביעו, אבל לא ייתכן שתזלזלו.

אברהם הירשזון: זכותי לשמוע כל אחד מהאופוזיציה והקואליציה, ואתם מפריעים לי בזה.

איוב קרא: כשהיה אברהם שוחט שר האוצר גיבינו אותנו בדברים האלה.

איוב קרא: שיגבה גם הוא אותנו.

רוחמה אברהם-בלילא: אני מודה ומתוודה שגם לי לא קל לעשות את זה, אבל כאשר אני רואה את האלטרנטיבות, כאשר עלות של יום השבתה עולה לנו 2 מיליארד שקל, בו בזמן שכשעל שולחננו תגיעה בקשה לקצץ 9 מיליארד שקל – צריך להשקיע הכל כדי להביס אותו במאבק הזה.

רוחמה אברהם-בלילא: אני אכן חושבת שזה מאבק.

רוחמה אברהם-בלילא: חבר הכנסת איוב קרא סיים את דבריו בפניה לבייגה שוחט, ואני רוצה להמשיך – אתה היית שם, היית שר אוצר.

רוחמה אברהם-בלילא: גם אתה לא דיברת עם ההסתדרות כאשר היה כל הנושא הזה של הרפורמה במס שרצית שהיא תתבצע.

רוחמה אברהם-בלילא: אם אז, בזמנו, הייתם משקיעים משאבים בכסף, וכל מה שהיה צריך על מנת לקדם את הרפורמה הזו - -

יצחק הרצוג: אתם עצרתם אותה.

אברהם-בייגה שוחט: - - -

קריאות: - - -

מיכאל נודלמן: אני מבין את כל הוויכוחים כאן, אבל אני חושב שצריכים לאשר כסף לתעמולה נגד דברים שמביאים נזק למדינה.

מיכאל נודלמן: אני אהיה בעד.

אברהם הירשזון: תודה רבה, רבותיי.

אברהם הירשזון: עוד מישהו רוצה לדבר?

אברהם הירשזון: אני מודה לכם, ההצבעה תהיה מחר.

אברהם הירשזון: הדיון הסתיים.